Document ID: 32011R1149
Publication Date: 2011-10-21

Content:
REGOLAMENT TAL-KUMMISSJONI (UE) Nru 1149/2011
tal-21 ta’ Ottubru 2011
li jemenda r-Regolament (KE) Nru 2042/2003 dwar il-kapaċità kontinwata li jintużaw fl-ajru ta’ inġenji tal-ajru u prodotti, partijiet u tagħmir ajrunawtiku, u dwar l-approvazzjoni ta’ organizzazzjonijiet u persunal involut f’dan ix-xogħol
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) tiegħu,
Wara li kkunsidrat ir-Regolament tal-Parlament Ewropew u tal-Kunsill (KE) Nru 216/2008 tal-20 ta’ Frar 2008 dwar regoli komuni fil-kamp tal-avjazzjoni ċivili u li jistabbilixxi Aġenzija dwar is-Sigurtà fl-Avjazzjoni Ċivili u li jħassar id-Direttiva tal-Kunsill 91/670/KEE, ir-Regolament (KE) Nru 1592/2002 u d-Direttiva 2004/36/KE (1), u b’mod partikolari l-Artikolu 5(5) tiegħu,
Billi:
(1)
Sabiex jinżamm livell uniformi għoli ta’ sigurtà fl-avjazzjoni fl-Ewropa, jeħtieġ li jsiru bidliet fir-rekwiżiti u l-proċeduri eżistenti dwar l-ajrunavigabbiltà kontinwa tal-inġenji tal-ajru u tal-prodotti ajrunawtiċi, ta’ partijiet u tagħmir u dwar l-approvazzjoni ta’ organizzazzjonijiet u persunal involut f’dan ix-xogħol, b’mod partikolari sabiex jiġu aġġornati r-rekwiżiti tat-taħriġ, tal-eżamijiet, tal-għarfien u tal-esperjenza għall-ħruġ ta’ liċenzji għall-manuntenzjoni tal-inġenji tal-ajru, u sabiex dawn ir-rekwiżiti jiġu adattati għall-kumplessità tal-kategoriji differenti ta’ inġenji tal-ajru.
(2)
Ir-Regolament tal-Kummissjoni (KE) Nru 2042/2003 (2) għandu għalhekk jiġi emendat skont dan.
(3)
Il-miżuri previsti f’dan ir-Regolament huma bbażati fuq l-opinjonijiet (3) maħruġa mill-Aġenzja Ewropea dwar is-Sigurtà fl-Avjazzjoni Ċivili (minn hawn ’il quddiem “l-Aġenzija”) skont l-Artikoli 17(2)(b) u 19(1) tar-Regolament (KE) Nru 216/2008.
(4)
Jeħtieġ li jkun hemm żmien biżżejjed għall-persunal eliġibbli għall-kategorija B3 tal-liċenzja l-ġdida għall-manutenzjoni tal-inġenji tal-ajru introdotta b’dan ir-Regolament, għall-organizzazzjonijiet tat-taħriġ u għall-organizzazzjonijiet tal-manutenzjoni, kif ukoll għall-awtoritajiet kompetenti tal-Istati Membri, sabiex jadattaw għall-qafas regolatorju l-ġdid.
(5)
Minħabba l-kumplessità aktar baxxa ta’ inġenji tal-ajru ħfief, jista’ jkun xieraq li tiġi definita sistema sempliċi u proporzjonata biex jinħarġu l-liċenzji għall-persunal involut fil-manutenzjoni ta’ inġenji tal-ajru bħal dawn. L-Aġenzija għandha titħalla tkompli taħdem fuq din il-kwistjoni u l-Istati Membri għandhom jitħallew jużaw il-liċenzji nazzjonali korrispondenti.
(6)
Il-miżuri previsti f’dan ir-Regolament huma konformi mal-Opinjoni tal-Kumitat stabbilit mill-Artikolu 65 tar-Regolament (KE) Nru 216/2008,
ADOTTAT DAN IR-REGOLAMENT:
Artikolu 1
Ir-Regolament (KE) Nru 2042/2003 għandu jiġi emendat kif ġej:
1.
Fl-Artikolu 5, għandhom jiżdiedu dawn il-paragrafi:
“3. Il-persunal li jiċċertifika, li jkollu liċenzja maħruġa f’konformità mal-Anness III (Parti-66) f’kategorija/subkategorija partikolari, huwa meqjus li għandu l-privileġġi deskritti fil-punt 66.A.20(a) ta’ dan l-Anness korrispondenti għat-tali kategorija/subkategorija. Ir-rekwiżiti bażiċi tal-għarfien li jikkorrispondu għal dawn il-privileġġi ġodda għandhom jitqiesu li ġew issodisfati għall-fini li tiġi estiża din il-liċenzja għal kategorija/subkategorija ġdida.
4. Il-persunal li jiċċertifika, li jkollu liċenzja li tinkludi inġenji tal-ajru li ma jeħtiġux klassifikazzjoni tat-tip individwali, jista’ jkompli jeżerċita l-privileġġi tiegħu sal-ewwel tiġdid jew tibdil, meta l-liċenzja tinqaleb skont il-proċedura deskritta fil-punt 66.B.125 tal-Anness III (Parti-66) għall-klassifikazzjonijiet definiti fil-punt 66.A.45 ta’ dan l-Anness.
5. Ir-rapporti ta’ tibdil u r-rapport ta’ punteġġi ta’ eżamijiet konformi mar-rekwiżiti applikabbli qabel ma japplika dan ir-Regolament għandhom jitqiesu konformi ma’ dan ir-Regolament.
6. Sakemm dan ir-Regolament jispeċifika r-rekwiżiti għall-persunal li jiċċertifika:
(i)
għal inġenji tal-ajru minbarra ajruplani u ħelikopters,
(ii)
għal komponenti,
ir-rekwiżiti fis-seħħ fl-Istat Membru rilevanti għandhom ikomplu japplikaw, ħlief għall-organizzazzjonijiet tal-manutenzjoni li jinsabu barra l-Unjoni Ewropea, li fil-każ tagħhom ir-rekwiżiti għandhom ikunu approvati mill-Aġenzija.”;
2.
Fl-Artikolu 6, għandhom jiżdiedu dawn il-paragrafi:
“3. Il-korsijiet ta’ taħriġ bażiku konformi mar-rekwiżiti applikabbli qabel ma japplika dan ir-Regolament jistgħu jinbdew sa sena wara d-data li fiha jibda japplika dan ir-Regolament. L-eżamijiet ta’ għarfien bażiku li jsiru bħala parti minn dawn il-korsijiet jistgħu jkunu konformi mar-rekwiżiti applikabbli qabel ma japplika dan ir-Regolament.
4. L-eżamijiet ta’ għarfien bażiku konformi mar-rekwiżiti applikabbli qabel ma japplika dan ir-Regolament u li jsiru mill-awtorità kompetenti jew minn organizzazzjoni ta’ taħriġ fil-manutenzjoni approvata f’konformità mal-Anness IV (Parti-147), għalkemm ma jkunux parti minn kors ta’ taħriġ bażiku, jistgħu jsiru sa sena wara d-data li fiha jibda japplika dan ir-Regolament.
5. Il-korsijiet ta’ taħriġ tat-tip u l-eżamijiet tat-tip konformi mar-rekwiżiti applikabbli qabel ma japplika dan ir-Regolament għandhom jinbdew u jintemmu sa mhux aktar tard minn sena wara d-data li fiha jibda japplika dan ir-Regolament.”.
3.
L-Artikolu 7 għandu jiġi emendat kif ġej:
(i)
fil-paragrafu 3, għandhom jiżdiedu l-punti (h) u (i) li ġejjin:
“(h)
għall-manutenzjoni ta’ ajruplani mingħajr pressa b’magna bil-pistoni ta’ 2 000 kg MTOM jew inqas mhux involuti fit-trasport kummerċjali bl-ajru:
(i)
sat-28 ta’ Settembru 2012, ir-rekwiżit għall-awtorità kompetenti sabiex toħroġ liċenzji għall-manutenzjoni ta’ inġenji tal-ajru f’konformità mal-Anness III (Parti-66), bħala ġodda jew mibdula skont il-punt 66.A.70 ta’ dan l-Anness.
(ii)
sat-28 ta’ Settembru 2014, ir-rekwiżit li jkun hemm persunal li jiċċertifika kkwalifikat skont l-Anness III (Parti-66) li jinsab f’dawn id-dispożizzjonijiet:
-
M.A.606(g) u M.A.801(b)2 tal-Anness I (Parti-M)
-
145.A.30(g) u (h) tal-Anness II (Parti-145).
(i)
għall-manutenzjoni ta’ ajruplani ELA1 li m’humiex involuti fit-trasport kummerċjali bl-ajru, sat-28 ta’ Settembru 2015:
(i)
ir-rekwiżit għall-awtorità kompetenti sabiex toħroġ liċenzji għall-manutenzjoni ta’ inġenji tal-ajru f’konformità mal-Anness III (Parti-66), bħala ġodda jew mibdula skont il-punt 66.A.70 ta’ dan l-Anness.
(ii)
ir-rekwiżit li jkun hemm persunal li jiċċertifika kkwalifikat skont l-Anness III (Parti-66) li jinsab f’dawn id-dispożizzjonijiet:
-
M.A.606(g) u M.A.801(b)2 tal-Anness I (Parti-M)
-
145.A.30(g) u (h) tal-Anness II (Parti-145).”;
(ii)
il-punt 7(e) għandu jitħassar;
(iii)
għandhom jiżdiedu l-paragrafi 8 u 9 li ġejjin:
“8. Għall-fini tal-limiti ta’ żmien li jinsabu fil-punti 66.A.25, 66.A.30 u fl-Appendiċi III tal-Anness III (parti-66) relatati mal-eżamijiet ta’ għarfien bażiku, l-esperjenza bażika, it-taħriġ teoretiku u l-eżamijiet tat-tip, it-taħriġ u l-evalwazzjoni prattika, l-eżamijiet tat-tip u t-taħriġ fuq ix-xogħol li jitlesta qabel ma japplika dan ir-Regolament, il-bidu taż-żmien għandu jkun id-data li fiha jibda japplika dan ir-Regolament.
9. L-Aġenzija għandha tissottometti opinjoni lill-Kummissjoni li tinkludi proposti għal sistema sempliċi u proporzjonata għall-ħruġ ta’ liċenzji għal persunal li jiċċertifika involut fil-manutenzjoni ta’ ajruplani ELA1, kif ukoll inġenji tal-ajru oħrajn minbarra ajruplani u ħelikopters.”;
4.
Għandu jiżdied l-Artikolu 8 li ġej:
“Artikolu 8
Miżuri tal-Aġenzija
1. L-Aġenzija għandha tiżviluppa mezzi aċċettabbli ta’ konformità (minn hawn ‘il quddiem imsejħa “MAK”) li l-awtoritajiet kompetenti, l-organizzazzjonijiet u l-persunal ikunu jistgħu jużaw sabiex juru konformità mad-dispożizzjonijiet tal-Annessi għal dan ir-Regolament.
2. Il-MAK maħruġa mill-Aġenzija la għandhom jintroduċu rekwiżiti ġodda u lanqas itaffu r-rekwiżiti tal-Annessi għal dan ir-Regolament.
3. Mingħajr preġudizzju għall-Artikoli 54 u 55 tar-Regolament (KE) Nru 216/2008, meta jintużaw il-mezzi aċċettabbli ta’ konformità maħruġa mill-Aġenzija, ir-rekwiżiti relatati tal-Annessi għal dan ir-Regolament għandhom jitqiesu li huma ssodisfati mingħajr ebda prova oħra.”.
5.
L-Anness I (Parti-M), l-Anness II (Parti-145), l-Anness III (Parti-66) u l-Anness IV (Parti-147) għandhom ikunu emendati skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu japplika mill-ewwel jum tad-disa’ xahar wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea, ħlief għall-punt 3(i) tal-Artikolu 1 li għandu japplika mill-ewwel jum ta’ wara dak tal-pubblikazzjoni tiegħu.
Iċ-ċertifikati maħruġa f’konformità mal-Anness I (Parti-M), l-Anness II (Parti-145), l-Anness III (Parti-66) jew l-Anness IV (Parti-147) qabel ma japplika dan ir-Regolament għandhom jibqgħu validi sakemm jinbidlu, jiġu sospiżi jew irrevokati.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Ottubru 2011.

Metadata:
Eurovoc Level 1 Categories: 100158
100154
100153
Eurovoc Level 2 Categories: 100237
100241
100233
100260
100232
Eurovoc Level 3 Categories: 4505
2494
2481
1074
1737
All Eurovoc Categories: 1074
2868
4438
5887
831